b'\n_START_ARTICLE_\nKromit\n_START_SECTION_\nNastanek imena\n_START_PARAGRAPH_\nMineral kromit so odkrili leta 1797 v reki Vjazmi na Uralu. Prvi ga je opisal francoski farmacevt in kemik Louis-Nicolas Vauquelin in ga poimenoval po njegovi glavni komponenti kromu.\n_START_SECTION_\nNahajali\xc5\xa1\xc4\x8da\n_START_PARAGRAPH_\nKromit se nahaja v peridotitu iz Zemljinega pla\xc5\xa1\xc4\x8da. Pojavlja se tudi v slojevitih ultramafi\xc4\x8dnih intruzivnih kamninah in metamorfnih kamninah, na primer v nekaterih serpentinitih. Rudni skladi kromita so se razvili kot zgodnji magmatski diferenciati. Obi\xc4\x8dajno ga spremljajo olivin, magnetit, serpentin in korund. Ob\xc5\xa1iren bushveldski vulkanski kompleks v Ju\xc5\xbeni Afriki je veliko slojevito mafi\xc4\x8dno do ultramafi\xc4\x8dno vulkansko telo z nekaj sloji, ki vsebujejo 90% kromita v redki vrsti kamnine kromititu. Velike koli\xc4\x8dine kromita vsebuje tudi vulkanski kompleks Stillwater v Montani (ZDA).\n_START_SECTION_\nUporaba\n_START_PARAGRAPH_\nMineral kromit je edina kromova ruda, iz katere se pridobivata glavna proizvoda ferokrom in kovinski krom. Postopka za njuno proizvodnjo sta zelo razli\xc4\x8dna. Za proizvodnjo ferokroma se kromitna ruda (FeCr\xe2\x82\x82O\xe2\x82\x84) reducira z aluminijem ali silicijem v alumotermi\xc4\x8dni reakciji, za proizvodnjo \xc4\x8distega kroma pa se \xc5\xbeelezo lo\xc4\x8di od kroma v dvostopenjskem postopku pra\xc5\xbeenja in izlu\xc5\xbeevanja._NEWLINE_Kromit se zaradi visoke temperaturne obstojnosti uporablja tudi kot ognjeodporen material.\n_START_SECTION_\nPridobivanje\n_START_PARAGRAPH_\nLeta 2002 je bila svetovna proizvodnja kromove rude 14.600.000 ton. Najvej\xc4\x8dji proizvajalci so bili Republika Ju\xc5\xbena Afrika (44%), Indija (18%), Kazahstan (16%), Zimbabve (5%), Finska (4%), Iran (4%) in Brazilija (2%). Druge dr\xc5\xbeave so proizvedle ostalih nekaj manj kot 10% svetovne proizvodnje._NEWLINE_Med manj\xc5\xa1e proizvajalce kromove rude spada Pakistan, kjer se ruda koplje v glavnem iz ultramafi\xc4\x8dnih kamnin v bazenu Muslim Bagh v Belud\xc5\xbeistanu. Ve\xc4\x8dina kromita je metalur\xc5\xa1ke kakovosti s povpre\xc4\x8dno 40% vsebnostjo kromita in razmerjem Cr:Fe 2,6:1. Obse\xc5\xbeni skladi kakovostne kromove rude so tudi v Afganistanu._NEWLINE_Najve\xc4\x8dji porabnik kromove rude je Ljudska republika Kitajska, ki uva\xc5\xbea koncentrate predvsem in Ju\xc5\xbene Afrike, Pakistana in drugih dr\xc5\xbeav. Koncentrate predeluje v ferokrom, ki je surovina za proizvodnjo nerjavnega jekla in drugih zlitin._NEWLINE_Leta 2010 je vlada Ontaria (Kanada) napovedala, da namerava odpreti velika rudi\xc5\xa1\xc4\x8da kromita Ring of Fire v severnem Ontariu.'